ET Euroopa Liidu Teataja C 42/3

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 42/03

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„ŚLIWKA SZYDŁOWSKA”

EÜ nr: PL-PGI-0005-0634-23.07.2007

KGT ( X ) KPN ( )

1. Nimetus:

„Śliwka szydłowska”

2. Liikmesriik või kolmas riik:

Poola

3. Põllumajandustoote või toidu kirjeldus:

3.1. Toote liik:

Kategooria : Klass 1.6. – Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Toode „Śliwka szydłowska” on kuivatatud ja suitsutatud kivita või kiviga ploom.

Ploomi sordist olenev kuju võib varieeruda lapikust piklikuni. Ploomi vili on ühtlase, vetruva viljalihaga; maitse on väga puhas ja intensiivne ning lõhn suitsune. Ploomile on tunnuslik väga krobeline, tumesinise läikega kest.

Toote „Śliwka szydłowska” suurus sõltub kasutatud ploomi sordist; üks kilo vilju võib sisaldada 50–160 ploomi. Valmistoote veesisaldus on 35–45 %.

3.3. Tooraine (üksnes töödeldud toodete puhul):

Toote „Śliwka szydłowska” tootmiseks kasutatakse üksnes sinise ploomi (Prunus domestica L. ssp domestica) kultivare ja selle varieteete: „Stanley”, „Amers”, „Węgierka Dąbrowicka”, „Empress”, „Oneida”, „Jojo”, „Top”, „Valjevka”, „President” ja „Damacha”. Nende sortide viljadel on kuivatamiseks ja suitsutamiseks sobivad omadused, sealhulgas kõrge suhkrusisaldus ning suhteliselt madal veesisaldus.

Toote „Śliwka szydłowska” valmistamiseks nopitakse ja kasutatakse üksnes küpseid ja tarbimisvalmis vilju. Vili peab olema terve, ilma mädaplekkide ja mehaaniliste vigastusteta ning ilma putukate, lestade või muude kahjurite tekitatud nähtavate kahjustusteta. Kasutatud vili peab olema ilma mis tahes kahjustusteta, mustuseta või tundmatute organismideta, mis muudaks viljad tarbimiskõlbmatuks.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kuivatid, milles toimuvad kõik kuivatus- ja suitsutamisprotsessid, peavad asuma punktis 4 osutatud geograafilises piirkonnas. Tootmine on lubatud üksnes Szydłówi traditsioonilistes erikuivatites. Tootmisprotsessis kasutatakse tamme, valgepöögi, pöögi või viljapuude puitu. Kasutada on lubatud ka teist liiki puitu, kuid rangelt on keelatud vaigurikka puidu (okaspuud) kasutamine.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Toote „Śliwka szydłowska” tootmispiirkond on Szydłówi haldusüksus (108 km2), mis asub Świętokrzyskie vojevoodkonna Staszówi piirkonnas.

5. Seos geograafilise piirkonnaga:

5.1. Geograafilise piirkonna eripära:

Toote „Śliwka szydłowska” tootmispiirkond on piiratud Szydłówi haldusüksusega. Kõnealusele piirkonnale on iseloomulikud väheviljakad mullad, rohkelt leidub aga paekivi (miotseeni paekivi). Piirkonna keskmine sademete hulk aastas on tavaliselt 500–700 mm. Ühtlasi on tunnuslik vähene sademete hulk suvekuudel, nagu ka päikesepaisteliste päevade rohkus. Vegetatsiooniperioodi pikkus on 200–215 päeva. Ploome kasvatatakse ligikaudu 80 % kogu selle piirkonna haritavast maast. Ploomiistandikud hõlmavad ligikaudu 900 ha.

Kohalikud tootjad pääsevad toorainele hõlpsasti ligi; ploomide töötlemiseks on välja töötatud erilised kuivatusseadmed. Kohalike inimeste ainulaadsete käsitööoskuste tulemusel valminud erilised kuivatid on Szydłówi haldusüksusele iseloomulik vaatepilt. Punktis 4 määratletud piirkonnas on ligikaudu 400 erikuivatit. Võttes arvesse, et kõnealune piirkond hõlmab 108 km2 ja 2004. aasta andmetel elas seal 5 118 inimest, oli kõnealusel aastal piirkonna 13 elaniku kohta keskmiselt üks kuivati ning 3,7 kuivatit km2 kohta. See kõik annab tunnistust kõnealuse toote väga tihedast seosest määratletud piirkonnaga ning kohalike tootjate oskustest.

Toote „Śliwka szydłowska” tootmisprotsessis kasutatakse üksnes selliseid kuivateid, kus ploome saab suitsutada ja kuivatada mitte ainult kuuma õhu, vaid nii suitsu kui ka kuuma õhu abil. Kuivati on ehitis, mille suurus oleneb tootja isiklikest tootmisvajadustest (seoses kuivatamiseks kasutatavate restide suuruse ja arvuga). Kuivati uste avamisel võib näha vertikaalset tugiraamistikku, milles olevaid reste (laski) saab avada nagu sahtleid. Restid on puidust. Kõige alumine rest on maapinnast madalamal asuvast kütmiskoldest ligikaudu 50 cm kõrgusel. Kuivati ei tohi olla kõrgem kui 3 m. Ehitises on ploomide sorteerimiseks spetsiaalne laud.

Viljad laotatakse restidele käsitsi. Seda tuleks teha sellisel viisil, et õhk ja suits jõuaks hõlpsalt iga ploomini. Olenevalt viljade suurusest laotakse restidele eri arv ploomikihte. Üks kiht ei või olla paksem kui 12 cm.

Ploome kuivatatakse ja suitsutatakse kuuma õhu ning restide all küttekoldes lehtpuupuidu põletamisel tekkiva suitsu abil. Kuuma õhu ja suitsu segu läbib restid ja neile laotatud viljad. Selleks kasutatakse gravitatsiooniõhku ja suitsuringlust. Olenevalt küttekoldes kasutatava puidu hulgast ja kütteväärtusest varieerub kuivati temperatuur 45–90 °C. Gravitatsiooniõhu ringluse tõttu on temperatuur kõrgeim kuivati põrandal ja madalaim ehitise keskosas. Kogu kuivatus- ja suitsutusprotsess kestab keskmiselt 48 tundi, kuid see aeg võib varieeruda sõltuvalt viljade suurusest, kuivati sisetemperatuurist ning välistingimustest, nimelt välistemperatuurist ja niiskusest

Ühtlaselt kuivatatud ja suitsutatud viljad kogutakse restidelt. Ploomid kogutakse kokku ja sorteeritakse käsitsi. Iga tootja kontrollib (organoleptilise hindamise teel), kas ploomid vastavad tootekirjelduses kehtestatud kriteeriumidele ning kas need on piisavalt kuivatatud ja suitsutatud. Iga ploomi kontrollitakse eraldi. Nõuetele vastavad viljad kogutakse kokku, ülejäänud pannakse kuivatisse tagasi.

Kohalike tootjate oskused on muu hulgas seotud nende teadmistega selle kohta, missuguse kvaliteediga ploome valida kuivatamise toormaterjaliks ning kuidas toimub suitsutus-kuivatusprotsess. Lõpptoote kvaliteeti mõjutavad olulised kohalikud suitsutus-kuivatusprotsessiga seotud oskused on järgmised: oskus asetada ploomid restidele nii, et kuum õhk ja suits jõuaks iga ploomini; ploomide käsitsi sorteerimine ja pööramine restidel vähemalt kaks korda päevas; restide asetamine küttekoldest vajalikule kaugusele; iga päev viljade suurusest oleneva nii suitsutus- ja kuivatusaja ning kuivati temperatuuri kui ka nõutava suitsutus- ja kuivatusastme kindlaksmääramine; iga ploomi individuaalne organoleptiline kontrollimine, tagamaks, et nõuetekohane kvaliteet, omadused ning suitsutus- ja kuivatusaste oleks saavutatud.

5.2. Toote eripära:

Toode „Śliwka szydłowska” on iseloomuliku ühtlase, vetruva konsistentsiga, mida saab läbinisti ühtlaselt kuivatada ja suitsutada; lõhn ja maitse on hõlpsasti äratuntavad, väga intensiivsed, suitsused. Ploomile on tunnuslik väga krobeline, tumesinise läikega kest. Toote „Śliwka szydłowska” kõrge veesisaldus on müümise ajal 35–45 %. Sellega, et ploomid laotakse igale restile kuni 12 cm paksuse kihina ja neid pööratakse käsitsi iga päev mitu korda, et kuum õhk ja suits jõuaks võrdses koguses iga ploomini, tagatakse ploomide suitsutamine ja kuivatamine ning nende vastavus toote „Śliwka szydłowska” iseloomulikele tunnustele.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Toote „Śliwka szydłowska” ja piirkonna vaheline seos põhineb kõnelause toote erakordsel kvaliteedil, mis saavutatakse tänu kohalike tootjate ainulaadsetele oskustele ja toote pikaajalisest tootmistraditsioonist tingitud heale mainele.

Kohalike tootjate erilised oskused ja nende kasutatavad traditsioonilised tootmismeetodid tagavad toote „Śliwka szydłowska” kõrge kvaliteedi. Kuivatite konstruktsioon ja kasutatav kuivatusmeetod on kohalike tootjate kogemuste tulemus. Kohalike tootjate oskused ja teadmised erinevad oluliselt Poola muude piirkondade ja naabruskondade tootjate kasutatavatest meetoditest.

Kuivatite konstruktsiooniga tagatakse õhu ja suitsu pidev ringlus, mis seejuures kuivatab ja suitsutab ploome. Restide asendi muutmine kuivatis ning toote „Śliwka szydłowska” täpse temperatuuri ja kuivatusaja kindlaksmääramine tagavad nõuetekohase kvaliteedi, omaduste ning suitsutus- ja kuivatusastme saavutamise. Teistes piirkondades sellist ainulaadset kogemust ei ole.

Toote „Śliwka szydłowska” hea maine on seotud kuivatatud ploomide tootmise pikaajalise traditsiooniga. Szydłówi piirkonna ploomide kuivatamise ja suitsutamise ajalugu ulatub vähemalt II maailmasõja eelsesse aega, mida kinnitab Szydłówi haldusüksuse teostatud etnograafiline uurimus. Uurimuse kohaselt on selles piirkonnas ploome kuivatatud ligikaudu 80 aastat. 25. novembri 1988. aasta ajalehes „Słowo Ludu” avaldatud artikkel „Szansa dla miasteczka” (kordustrükk) sisaldab teavet toote „Śliwka szydłowska” tootmise ja selle kokkuostmisega seotud probleemide kohta. Möödunud aastate tootmise ulatus ilmneb eri kokkuostupunktide 1964. ja 1967. aastal väljastatud arvetest. Praegu valmistatakse toodet „Śliwka szydłowska” ligikaudu 800 tonni aastas.

Kõnealuse toote mainest annavad tunnistust 25. augusti 2006. aasta ajalehe „Echo Dnia – Echo Powiśla” ja 26. juuli 2007. aasta ajalehe „Gazeta Wyborcza – Kielce” artiklites ning ajakirja „Hasło Ogrodnicze” 2005. aasta numbris 10 avaldatud teave. Toodet „Śliwka szydłowska” on samuti soovitatud veebilehel http://www.potrawyregionalne.pl („Sezon na śliwki”).

Toote head mainet kajastab ka sellele 2005. aastal omistatud „Perła” auhind.

Nüüdseks on Szydłówis juba kümme aastat organiseeritud kõnealust toodet tutvustav mitu päeva kestev üritus „Święto Śliwki” (ploomifestival). Üks festivali atraktsioonidest on ploomikuivatuse näidisesitlus Szydłówi piirkonna traditsiooniliste erikuivatusrestide abil. Sellele esitlusele juhitakse tähelepanu ka festivali plakatitel.

Viide spetsifikaadi avaldamisele:

(määruse (EÜ) nr 510/2006 artikli 5 lõige 7)

http://www.minrol.gov.pl/DesktopDefault.aspx?TabOrgId=1620&LangId=0

(1) ELT L 93, 31.3.2006, lk 12.